CELEX: 32013R1216
Language: lt
Date: 2013-11-28 00:00:00
Title: 2013 m. lapkričio 28 d. Komisijos įgyvendinimo reglamentas (ES) Nr. 1216/2013, kuriuo nukrypstama nuo Reglamente (EB) Nr. 288/2009 nustatyto termino, iki kurio valstybės narės turi pranešti Komisijai apie savo strategijas ir pagalbos paraiškas, ir nuo termino, iki kurio Komisija turi priimti galutinį sprendimą dėl pagalbos skyrimo pagal vaisių vartojimo skatinimo mokyklose programą

29.11.2013   
            
            
               LT
            
            
               Europos Sąjungos oficialusis leidinys
            
            
               L 319/4
            
         KOMISIJOS ĮGYVENDINIMO REGLAMENTAS (ES) Nr. 1216/2013
   2013 m. lapkričio 28 d.
   kuriuo nukrypstama nuo Reglamente (EB) Nr. 288/2009 nustatyto termino, iki kurio valstybės narės turi pranešti Komisijai apie savo strategijas ir pagalbos paraiškas, ir nuo termino, iki kurio Komisija turi priimti galutinį sprendimą dėl pagalbos skyrimo pagal vaisių vartojimo skatinimo mokyklose programą
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 103h straipsnio f punktą kartu su 4 straipsniu,
   kadangi:
   
               (1)
            
            
               pagal Komisijos reglamento (EB) Nr. 288/2009 (2) 4 straipsnio 1 dalį valstybės narės teikiančios paraiškas gauti Reglamento (EB) Nr. 1234/2007 103ga straipsnio 1 dalyje nurodytą pagalbą už rugpjūčio 1 d. – liepos 31 d. laikotarpį, apie savo strategijas Komisijai turėtų pranešti iki metų, kuriais prasideda tas laikotarpis, sausio 31 d.;
            
         
               (2)
            
            
               Komisijai pateikus Europos Parlamento ir Tarybos reglamento, kuriuo nustatomas bendras žemės ūkio produktų rinkų organizavimas (Vieno BRO reglamento), pasiūlymą (3) ir teisėkūros institucijoms pasiekus politinį susitarimą dėl būsimos bendros žemės ūkio politikos (BŽŪP), nuo 2014 m. sausio 1 d. keisis svarbūs vaisių vartojimo skatinimo mokyklose programos elementai, visų pirma bendra pagalbos suma ir bendro finansavimo normos;
            
         
               (3)
            
            
               kadangi naujieji vaisių vartojimo skatinimo mokyklose programos elementai bus taikomi nuo 2014 m. sausio 1 d., valstybės narės nespės suderinti savo strategijų su nauja sistema iki termino, iki kurio jos turi apie jas pranešti;
            
         
               (4)
            
            
               todėl valstybėms narėms, norinčioms įgyvendinti vaisių vartojimo skatinimo mokyklose programą 2014–2015 mokslo metais, turėtų būti leista taikyti pereinamojo laikotarpio priemonę – apie savo strategijas ir pagalbos už 2014 m. rugpjūčio 1 d. – 2015 m. liepos 31 d. laikotarpį paraiškas Komisijai pranešti iki 2014 m. balandžio 30 d.;
            
         
               (5)
            
            
               atsižvelgiant į vaisių vartojimo skatinimo mokyklose programos biudžeto pakeitimus dėl naujos BŽŪP, Komisijos reglamento (EB) Nr. 288/2009 4 straipsnio 4 dalies trečioje pastraipoje nustatytas terminas, iki kurio Komisija turi priimti galutinį sprendimą dėl pagalbos už 2014 m. rugpjūčio 1 d. – 2015 m. liepos 31 d. laikotarpį skyrimo, turėtų būti pratęstas iki 2014 m. birželio 30 d.;
            
         
               (6)
            
            
               šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   1.   Nukrypdamos nuo Reglamento (EB) Nr. 288/2009 4 straipsnio 1 dalies valstybės narės apie savo strategijas ir pagalbos už 2014 m. rugpjūčio 1 d. – 2015 m. liepos 31 d. laikotarpį paraiškas gali pranešti ne vėliau kaip iki 2014 m. balandžio 30 d.
   2.   Nukrypdama nuo Reglamento (EB) Nr. 288/2009 4 straipsnio 4 dalies trečios pastraipos Komisija galutinį sprendimą dėl Sąjungos pagalbos už 2014 m. rugpjūčio 1 d. – 2015 m. liepos 31 d. laikotarpį skyrimo priima iki 2014 m. birželio 30 d.
   2 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   Jis nustoja galioti 2014 m. birželio 30 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. lapkričio 28 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 299, 2007 11 16, p. 1.
   
      (2)  2009 m. balandžio 7 d. Komisijos reglamentas (EB) Nr. 288/2009, kuriuo nustatomos išsamios Tarybos reglamento (EB) Nr. 1234/2007 taikymo taisyklės dėl Bendrijos pagalbos tiekiant vaisius ir daržoves, perdirbtų vaisių ir daržovių bei bananų produktus vaikams į švietimo įstaigas įgyvendinant vaisių vartojimo skatinimo mokyklose programą (OL L 94, 2009 4 8, p. 38).
   
      (3)  COM(2011) 626 galutinis.